ชาวไทยเชื้อสายจีนจ.ยะลา ร่วมส่งเทพเจ้าคืนสุดท้าย หลังสิ้นสุดเทศกาลกินเจ จำนวนมาก
ชาวไทยเชื้อสายจีนจังหวัดยะลา ร่วมส่งเทพเจ้าคืนสุดท้าย หลังสิ้นสุดเทศกาลกินเจจำนวนมาก

 บรรยากาศเมื่อค่ำที่ผ่านมา (28 ต.ค 60) ซึ่งเป็นคืนสุดท้ายในช่วงเทศกาลถือศีลกินเจ ที่ ศาลเจ้าเหลียนฟาอัม เขตเทศบาลนครยะลา ได้จัดพิธีส่งเทพเจ้ากลับสู่สรวงสวรรค์ โดยมีพิธีสวดมนต์ปักเต้าเก็ง บูชาดาวนพเคราะห์ พิธีสะเดาะเคราะห์ เสริมบุญบารมีไป๊เต้า พิธีเวียนถุงทอง เวียนธูป ถวายเป็นพุทธบูชาแด่สิ่งศักดิ์สิทธิ์ทุกๆพระองค์ รวมทั้ง พิธีส่งพระอัญเชิญส่งเสด็จองค์คิ้วอ๊องฮุดโจ้ว ประธานในพิธีกินเจ และ องค์เทพเจ้าดาวนพเคราะห์ 9 พระองค์  โดยในพิธี ได้นำเครื่องสักการะ กระดาษ ถังเงินถังทอง ม่านเงินม่านทอง ดอกไม้ธูปเทียน มาถวายสักการะ พร้อมกับ สวดมนต์บูชาเทพเจ้าดาวนพเคราะห์ เพื่อขอบารมี ให้สิ่งดี ๆ เกื้อหนุนมาถึงตนเองและครอบครัว รวมทั้ง ขอพรให้ มีสุขภาพร่างกายแข็งแรง พ้นจากโรคภัยไข้เจ็บทั้งปวง พร้อมทั้ง สะเดาะเคราะห์ให้สิ่งไม่ดีพ้นไป ก่อนจุดไฟเผาเครื่องสักการะ ส่งเสด็จองค์คิ้วอ๊องฮุดโจ้ว และเทพเจ้าดาวนพเคราะห์ 9 พระองค์ นอกจากนี้ ยังมีพิธีลงเสาโกเต้ง เพื่อเป็นสัญลักษณ์ ในการสิ้นสุด เทศกาลกินเจ ประจำปี 2560  ซึ่งในพิธีมี นายพงษ์ศักดิ์ ยิ่งชนม์เจริญ นายกเทศมนตรีนครยะลา ประธานศาลเจ้าเหลียนฟาอัม คณะกรรมการ ประชาชนชาวไทยเชื้อสายจีน จำนวนมาก ร่วมสวมใส่ชุดสีขาว เข้าร่วมในพิธี เพื่อความเป็นสิริมงคล

ทั้งนี้ ศาลเจ้าเหลียนฟาอัม ได้จัดกิจกรรมในช่วงเทศกาลกินเจ โดยจัดตั้งโรงทานก่อนเทศกาล 1 วัน เริ่มตั้งแต่วันที่ 19 ตุลาคม 2560 จนถึงวันที่ 28 ตุลาคม 2560  ซึ่งเป็นวันสุดท้ายในช่วงเทศกาลกินเจ โดยให้ผู้ที่ถือศีลกินเจ และประชาชนทั่วไป ได้เข้ามารับประทานอาหารเจฟรี จำนวน 3 มื้อ นอกจากนี้ ยังเปิดศาลเจ้า ให้ประชาชน ได้มากราบไหว้สักการะสิ่งศักดิ์สิทธิ์ภายในศาล สวดมนต์ ทำบุญ บริจาคทาน และร่วมในพิธีกรรม เพื่อเป็นการอนุรักษ์ส่งเสริม ประเพณีวัฒนธรรมของชาวจีน เกิดบุญกุศล กับผู้ที่ถือศีลกินเจ ตลอดจนให้ประชาชน ได้มีส่วนร่วมในการทำความดี ละเว้นการบริโภคเนื้อสัตว์ เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร ในช่วงเทศกาลกินเจ อีกด้วย